gu en en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu gu gu gu gu gu gu gu gu gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
વર્તમાન સંજોગોમાં બજાર પાસે દોડવાનો મૂડ નથી, પરંતુ આગળ ચાલવાનું મિશન છે
You need an iframes capable browser to view this content.
બજેટ બાદ બજારમાં તેજીની રૅલી નથી આવી, પરંતુ બજાર ધીમી અને મક્કમ ગતિએ આગળ વધી રહ્યું હોવાનું જણાય છે. સ્થાનિક તેમ જ ગ્લોબલ ઇન્વેસ્ટમેન્ટ સંસ્થાઓ-હસ્તીઓ બજારના વધવા માટે આશાવાદી છે. શા માટે એ જોઈએ અને રોકાણકારોએ આ સમયમાં શું કરવું જોઈએ એ સમજીએ
શૅરબજારની સાદી વાત - જયેશ ચિતલિયા
આપણે થોડા વખત પહેલાં જ ‘દંગલ’ ફિલ્મનો સંવાદ ટાંકતાં વાત કરી હતી કે હમાર ભારતીય માર્કેટ વિદેશી માર્કેટ્ સે કમ હૈં ક્યા? અર્થાત્ આપણી બજારો ઇમર્જિંગ માર્કેટ્સમાં અન્ય માર્કેટ્સ કરતાં ઘણી સારી સ્થિતિમાં છે એવો માત્ર આપણે દાવો કરતા કે માનતા નથી, બલ્કે વૈશ્વિક ઇન્વેસ્ટમેન્ટ ગુરુ માને છે અને જાહેરમાં કહે પણ છે. તાજેતરમાં આવા જ ગુરુ માર્ક ફેબરે આ વાત પોતાના અભિપ્રાયમાં કહી હતી જેને ભારતીય રોકાણકારો સમજી-વિચારીને પોતાના ઇન્વેસ્ટમેન્ટ-પ્લાનમાં ગણતરીમાં લઈ શકે. આપણી માર્કેટ ભલે અત્યારે ફુલગુલાબી તેજીમાં ન હોય, પરંતુ તેજી માટે સજ્જ થઈ રહ્યું છે અને એથી જ સ્માર્ટ ઇન્વેસ્ટરો આ સમયમાં મ્યુચ્યુઅલ ફન્ડ મારફત યા સીધા શૅરોની ખરીદી કરી રહ્યા છે. આ માટેનાં કારણો સમજીએ.
અમેરિકા, યુરોપ કરતાં બહેતર
ગ્લોબલ ઇન્વેસ્ટર માર્ક ફેબર કહે છે, ‘ભારતીય અર્થતંત્રની સ્થિતિ ઘણી બહેતર છે. જો એ ચાર ટકાનો (વાસ્તવમાં ભારત સાત ટકાની ઉપર ગ્રોથ ધરાવે છે) ગ્રોથ કરે તો પણ એ અમેરિકા, જપાન અને યુરોપ કરતાં સારો ગણાય. આ દેશો લાંબા ગાળે પણ ઊંચો ગ્રોથ હાંસલ કરશે યા નહીં એ નક્કી નથી અને કરશે તો પણ માંડ બે ટકા જેટલો હશે.’
જેમના અભ્યાસ અને અભિપ્રાયને વિશ્વની બજારો મહત્વ આપે છે એવા માર્ક ફેબર વધુમાં જણાવે છે, ‘ઇમર્જિંગ માર્કેટ્સમાં અત્યારે ભારત ઉત્તમ દેશ છે, જ્યાં આર્થિક સુધારા થઈ રહ્યા છે અને પરિણામ આપી રહ્યા છે. ડીમૉનેટાઇઝેશનની અસર ટૂંકા ગાળા માટે નકારાત્મક રહેશે, પરંતુ લાંબા ગાળે આ પગલું ભારતના લાભમાં સાબિત થશે.’
ફેબર ત્યાં સુધી માને છે કે ‘અમેરિકા કરતાં ભારત જેવા ઇમર્જિંગ માર્કેટમાં રોકાણ કરવું વધુ સલાહભર્યું છે. અમેરિકન માર્કેટ અત્યારે ઓવરપ્રાઇસ્ડ છે. એના વેચાણ અને કમાણી સામે વૅલ્યુએશન વધુ ઊંચું છે જે રોકાણ માટે યોગ્ય ન કહેવાય. એની સામે ભારત બહેતર માર્કેટ છે. જોકે ભારતે ઇન્ફ્રાસ્ટ્રક્ચર પર હજી વધુ ખર્ચ કરવાની જરૂર છે. ચીનની સરખામણીમાં ભારત હજી ઇન્ફ્રાસ્ટ્રક્ચર પર બહુ ઓછો ખર્ચ કરી રહ્યું છે.’
માર્ક ફેબરે ગ્રોથ માટે આ બે માર્કેટને વધુ મહત્વ આપવાનું મુનાસિબ ગણ્યું છે. આમ ગ્લોબલ ઇન્વેસ્ટમેન્ટ ગુરુ માર્ક ફેબર પણ ભારતીય ઇકૉનૉમી અને માર્કેટ માટે આશાવાદી હોય તો ભારતીય રોકાણકારો પણ એના પરથી સંકેત લઈને રોકાણ પ્લાન કરી શકે છે.
માર્ક ફેબરની વાતને કે તેમના અભિપ્રાયને વેઇટેજ આપવાનું તમે જે પણ કંઈ નક્કી કરો, પરંતુ આ ઉપરાંત આપણાં મ્યુચ્યુઅલ ફન્ડ્સના ટ્રેન્ડને પણ જોઈ લેવો જોઈએ. આપણાં મ્યુચ્યુઅલ ફન્ડ્સ સતત છ મહિનાથી ભારતીય ઇક્વિટી માર્કેટમાં ખરીદી કરી રહ્યાં છે. અમેરિકામાં ઇલેક્શન બાદ અને વ્યાજદરના ફેરફાર બાદ ભલે વિદેશી રોકાણકારો ભારતમાં વેચવાલ બન્યા હોય અને નાણાં પાછાં ખેંચવા લાગ્યા હોય, ભારતીય મ્યુચ્યુઅલ ફન્ડ્સ અને નાણાસંસ્થાઓ સતત લેવાલ રહીને બજારને ટેકો આપી રહ્યાં છે એટલું જ નહીં, બજારમાં લાંબા ગાળાનો લાભ લેવા પણ સક્રિય બન્યાં છે. ઇક્વિટીમાં મ્યુચ્યુઅલ ફન્ડની વધતી જતી ખરીદી આનો તાજો પુરાવો છે. રોકાણકારોનો મ્યુચ્યુઅલ ફન્ડની યોજનાઓમાં વધતો પ્રવાહ પણ આની સાક્ષી પૂરે છે. આ હકીકત અંદાજ કે ધારણા પર આધારિત નથી બલ્કે સેબીના આંકડા પર આધારિત છે તેમ જ મ્યુચ્યુઅલ ફન્ડ્સના મૅનેજર્સનાં નિવેદનો પર આધારિત છે, જેઓ ભારતીય ઇક્વિટી માટે લૉન્ગ ટર્મનો મજબૂત આશાવાદ ધરાવે છે. આમાંથી પણ નાના રોકાણકારો સંકેત મેળવીને પોતાનું ઇન્વેસ્ટમેન્ટ પ્લાન કરી શકે.
રિઝર્વ બૅન્કનો રેટ-કટ ન આવ્યો
ગયા સપ્તાહમાં જેની બહુ આશા બજારે રાખી હતી, રિઝર્વ બૅન્ક તરફથી એ રેટ-કટની જાહેરાત આવી નહીં એથી શરૂમાં બજાર નિરાશ થઈને ઘટી ગયું હતું. જોકે એ બહુ ગંભીર રીતે નિરાશ થયું નહોતું એટલે તરત થોડું રિકવર પણ થઈ ગયું. પરિણામે પૉલિસીના દિવસે સેન્સેક્સ માત્ર ૪૫ પૉઇન્ટ નીચે બંધ રહ્યો. રિઝર્વ બૅન્કે આમ બીજી વાર રેટ-કટ ટાળી દીધો હતો જેના કારણમાં ક્રૂડના ઊંચા ભાવનો ભય, વિવિધ કરન્સીની વૉલેટિલિટી કે ગ્લોબલ અનિશ્ચિતતાના સંજોગો તેમ જ મોંઘવારીનો ભય પણ કંઈક અંશે જવાબદાર ગણાય છે. રિઝર્વ બૅન્કે જોકે નોટબંધી સામે અન્ય કેટલીક ઉદાર જાહેરાત કરીને પ્રવાહિતા વધે એવાં પગલાં ભર્યા છે જેનાથી પણ રાહત થવાની આશા છે. આ સમયમાં બજાર સાધારણ વધઘટ સાથે ધીમી ગતિએ જ આગળ વધી રહ્યું છે. વધુમાં રોકાણકારો તાજેતરમાં આવી રહેલા સંખ્યાબંધ ઇશ્યુઝમાં પણ રોકાણ કરવાનું પસંદ કરશે.
વાસ્તવમાં રિઝર્વ બૅન્કે અગાઉના સમયમાં કુલ સવા ટકાનો દરઘટાડો કર્યો છે જેની સામે બૅન્કોએ હજી ૮૦થી ૮૫ ટકા જ દરકાપ ગ્રાહકોને પસાર કર્યો છે. એમ છતાં ઉદ્યોગોએ નિરાશ થવાનું કારણ એ હતું કે તેમનો ધિરાણ પરના વ્યાજનો બોજ ઘટવાની આશા ફરી ટળી ગઈ છે. હવે આ વિષય સીધો એપ્રિલ સુધી લંબાઈ ગયો છે. જોકે બૅન્કોની નૉન-પર્ફોર્મિંગ ઍસેટ્સ (NPA)ની સમસ્યા તેમ જ મૂડી-જરૂરિયાતની સમસ્યા હજી ઊભી જ છે જેની બૅન્કોને તેમ જ રિઝર્વ બૅન્કને વધુ ચિંતા છે. ઇકૉનૉમિક ગ્રોથ માટે આ વધુ મહત્વની બાબત છે. અલબત્ત, આ મામલે સરકાર પોતે પણ ગંભીર છે અને આ દિશામાં પગલાં વિચારાઈ રહ્યાં છે.
ટ્રમ્પનાં પગલાં અમેરિકાને મોંઘાં પડી શકે
તાજેતરમાં જેમનાં પગલાંથી વિશ્વભરમાં ચિંતા પ્રસરી રહી છે એ અમેરિકન પ્રેસિડન્ટ ટ્રમ્પ સામે વિરોધ અને વિવાદનું વાતાવરણ વધી રહ્યું છે. અમેરિકન તેમ જ ગ્લોબલ એક્સપર્ટ વર્ગ પણ એવાં નિવેદનો કરવા લાગ્યો છે કે ટ્રમ્પની નીતિઓ અમેરિકાને નુકસાન પહોંચાડી શકે છે અને આવી શક્યતા વધુ છે. ટ્રમ્પનાં પગલાં સામે ર્કોટમાંથી પણ નકારાત્મક નિરીક્ષણો બહાર આવી રહ્યાં છે. ઇકૉનૉમિસ્ટ વર્ગ પણ અનિશ્ચિતતા ફીલ કરી રહ્યો છે, જ્યારે ભારતીય રિઝર્વ બૅન્કની નીતિથી ડૉલર સામે રૂપિયો પોતાની સ્થિરતા જાળવી શક્યો છે એ નોંધનીય બાબત છે. આમ ટ્રમ્પની નીતિઓ જ સંભવત: ગ્લોબલ ઇન્વેસ્ટરોને ભારતીય બજાર તરફ વાળે તો નવાઈ નહીં એવું પણ કહેવાય છે. એથી જ બજેટ પહેલાંના અને બાદના અમુક દિવસોમાં વિદેશી રોકાણકારોની વેચવાલી ધીમી યા બંધ પડી છે અને કંઈક અંશે લેવાલી પણ શરૂ થઈ છે. આ સ્માર્ટ ઇન્વેસ્ટરો બજેટની લાંબા ગાળાની અસર સમજી ગયા છે અને એથી જ તેઓ ધીમે-ધીમે સ્ટૉક્સ ભેગા કરવા લાગશે. આ બાબત ભારતીય રોકાણકારો જેટલી જલદી સમજી લે એટલું સારું છે.
સેન્સેક્સ અને નિફ્ટીનાં લેવલ : રોકાણકારોએ શું કરવું?
ભારતીય શૅરબજાર માટે બજેટ બાદ સ્થાનિક સંસ્થાઓ તેમ જ બ્રોકરેજ હાઉસ તો આશાવાદી છે જ, પરંતુ તાજેતરમાં ગ્લોબલ બ્રોકરેજ હાઉસ મૉર્ગન સ્ટૅનલીએ પણ ભારતીય માર્કેટ માટે ઊંચી આશા દર્શાવીને સેન્સેક્સનું લેવલ ૩૯,૦૦૦ સુધી જવાની ધારણા મૂકી છે. એ પણ આ વરસના ડિસેમ્બર સુધીમાં. જોકે આ હાઉસે સ્પક્ટ કર્યું છે કે આમ તેજીની રૅલી ચાલતી રહી તો જ બનશે જેની શક્યતા ૩૦ ટકા જેટલી છે. આ સાથે મંદીમાં સેન્સેક્સ ૨૪,૦૦૦ સુધી જઈ શકે એવું પણ સ્પક્ટ કર્યું છે. જોકે તેમણે એમ પણ કહ્યું છે કે ભારતીય રોકાણકાર વર્ગમાં ઇક્વિટી પ્રત્યેનો ઉત્સાહ અને વિશ્વાસ વધી રહ્યો છે. ઍનલિસ્ટ વર્ગ નિફ્ટી માટે ૯૦૦૦નું લેવલ ધારી રહ્યો છે. આ બધાનો આધાર અમેરિકાની આગામી નીતિઓ, ઓવરઑલ ગ્લોબલ સંજોગો, ભારતીય કૉર્પોરેટ સેક્ટરનાં પરિણામો, રાજ્યોની ચૂંટણીનાં પરિણામો જેવી બાબતો પર રહેશે એ યાદ રાખવું રહ્યું. રોકાણકારો પણ એટલે ધીમે-ધીમે ઘટાડે સારા શૅરો જમા કરવાની હોશિયારી સાથે આગળ વધતા રહે અથવા મ્યુચ્યુઅલ ફન્ડના સિસ્ટમૅટિક ઇન્વેસ્ટમેન્ટ પ્લાન (SIP) વધારતા રહે એ સલાહભર્યું છે.
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.